Obertura de l'acte a càrrec del president de PIMEC, de la directora general d'Igualtat i la secretària general del Consell de Relacions Laborals
La inspectora de Treball i Seguretat Social i el responsable de Recursos Humans d'ISOM durant la seva intervenció
La micro, petita i mitjana empresa de Catalunya (PIMEC) va organitzar una jornada, en col·laboració amb el Departament de Treball, Afers Socials i Famílies i el Consell de Relacions Laborals (CRL) el passat 13 d'abril de 2016, amb l 'objectiu de donar a conèixer les eines per prevenir, detectar i resoldre les situacions d'assetjament a l'empresa i contribuir a crear un entorn de treball productiu, segur i respectuós per a totes les persones.
El president de PIMEC Barcelona, Víctor Campdelacreu, encarregat de donar la benvinguda, va posar en valor la importància de la prevenció més que la pròpia resolució de les situacions d'assetjament i va expressar la seva confiança en què la jornada ajudés a avançar en l'elaboració de protocols per abordar aquests casos a les diferents empreses que composen el teixit empresarial català, però molt especialment, a les micro, petites i mitjanes.
Tot seguit, la secretària general del Consell, M. Àngels Pujols, va explicar el paper del Consell de Relacions Laborals en matèria d'igualtat, centrant bona part de la seva intervenció en l'elaboració del nou Protocol per a la prevenció i abordatge de l'assetjament sexual i per raó de sexe a l'empresa, presentat públicament el 3 de novembre de 2015.
Va destacar l'experiència i expertesa de les persones de cadascuna de les organitzacions sindicals i empresarials més representatives de Catalunya i de les diferents unitats de l'Administració de la Generalitat que van integrar el Grup Tècnic encarregat de la seva redacció.
Finalment, va manifestar que aquest nou Protocol és el punt de partida d'un llarg camí a recórrer, i que, des del Consell es continuaran concentrant esforços per apropar i facilitar la seva aplicació pràctica a totes les empreses de Catalunya però, especialment, a les petites i mitjanes.
A continuació, la directora general d'Igualtat del Departament de Treball, Afers Socials i Famílies, Mireia Mata, al destacar la importància de la sensibilització i prevenció de l'assetjament sexual i per raó de sexe a les empreses, va emmarcar el tema en l'estat de la qüestió referent a la igualtat tot fent menció a l'informe global sobre igualtat de gènere del Fòrum Econòmic Mundial (WEF) on s'indica que haurem d'esperar fins a l'any 2095 perquè desapareguin les diferències entre homes i dones en el mercat de treball.
També va recordar les eines d'assessorament i acompanyament que facilita l'Àrea de Qualitat en Treball per a elaborar aquest protocol, tant online com presencial i va concloure constatant que la igualtat no és un tema d'un govern o d'una persona, sinó que és un repte que té la societat.
La següent intervenció, a càrrec de la inspectora de Treball i Seguretat Social, Telma Vega Felgueroso, es va centrar en l'actuació de la Inspecció de Treball en matèria preventiva de l'assetjament laboral, exposant les dues perspectives legals per a enfocar l'assetjament: la laboral i la de salut laboral.
Va destacar l'obligatorietat de disposar d'un protocol d'assetjament independentment del nombre de persones treballadores a l'empresa, i la importància d'analitzar tota l'estructura empresarial sota l'òptica de la perspectiva de gènere.
Finalment, va recordar que les funcions de la Inspecció de Treball van més enllà de les mesures sancionadores, tot remarcant les funcions de seguiment i vigilància, lligades a funcions d'assistència tècnica i, en ocasions, de mediació entre les parts.
La sessió, va concloure amb la intervenció del responsable de recursos humans de la cooperativa social ISOM, SCCL, Jordi Pros Velasco, la qual compta amb un pla d'igualtat amb un conjunt de mesures entre les quals l'elaboració d'un protocol.
A partir d'una diagnosi inicial, aquesta, es va procedir al disseny del pla d'igualtat per raons ideològiques, per la pròpia política de RRHH i per l'augment de competitivitat de la cooperativa.